CELEX: 62012TN0059
Language: lt
Date: 2012-02-10 00:00:00
Title: Byla T-59/12: 2012 m. vasario 10 d. pareikštas ieškinys byloje Planet prieš Komisiją

21.4.2012   
            
            
               LT
            
            
               Europos Sąjungos oficialusis leidinys
            
            
               C 118/26
            
         2012 m. vasario 10 d. pareikštas ieškinys byloje Planet prieš Komisiją
   
   (Byla T-59/12)
   2012/C 118/45
   Proceso kalba: graikų
   
      Šalys
   
   
      Ieškovė: PLANET A.E. Anonimi Etairia parochis symvouleftikon ypiresion (Società anonima erogatrice di servizi consultivi) (Atėnai, Graikija), atstovaujama advokato B. Christianos
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               Pripažinti, kad Komisija, vėluodama sumokėti ieškovei paskutinę finansavimo, skirto pagal sutartį dėl projekto „Collaboration Environment for Strategic Innovation (Laboranova)“ dalį, siekiančią 20 665,17 EUR, neįvykdė sutartinių įsipareigojimų, ir nurodyti Komisijai pervesti ieškovei 20 665,17 EUR sumą išlaidoms, ieškovės patirtoms per projekto Laboranova ketvirtąjį referencinį laikotarpį, padengti su palūkanomis, skaičiuojamomis nuo 2011 m. spalio 12 d.
            
         
               —
            
            
               Pripažinti, kad ieškovė neprivalo grąžinti Komisijai 39 657,30 EUR avanso už projekto Laboranova P4 laikotarpį.
            
         
               —
            
            
               Įpareigoti Komisiją atlyginti profesinei reputacijai padarytą žalą, ieškovės patirtą po to, kai Komisija atskleidė profesinę paslaptį, pervedant ieškovei 30 000,00 EUR su kompensacinėmis palūkanomis, skaičiuojamomis nuo 2011 m. spalio 6 d. iki sprendimo šioje byloje priėmimo dienos, ir palūkanomis dėl vėlavimo, skaičiuojamomis nuo sprendimo šioje byloje priėmimo dienos iki visiško skolos sumokėjimo dienos.
            
         
               —
            
            
               Priteisti iš Komisijos ieškovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi dviem pagrindais.
   Pirma, ieškovė grindžia ieškinį Komisijos atsakomybe, kylančia iš Sutarties Nr. 035262 dėl projekto „Collaboration Environment for Strategic Innovation (Laboranova)“ įgyvendinimo, kaip ši atsakomybė suprantama pagal SESV 272 straipsnį. Ieškovė tvirtina, kad tinkamai įvykdė visus sutartinius įsipareigojimus, tačiau Komisija, neturėdama tokios teisės ir pažeisdama minėtą sutartį bei sąžiningumo principą, atsisakė padengti ieškovės P4 laikotarpio išlaidas ir sustabdė jai mokėtinų sumų mokėjimą. Dėl šios priežasties ieškovė teigia, kad Komisija privalo jai pervesti 20 665,17 EUR sumą su palūkanomis, numatytomis Sutarties II priedo II.28 sąlygos 7 dalyje, skaičiuojamomis nuo 2011 m. spalio 12 d., ir kad Komisija neturi teisės reikalauti iš Planet grąžinti 39 657,30 EUR avansą už P4 laikotarpį.
   Antra, ieškovė grindžia ieškinį Komisijos deliktine atsakomybe, kaip ji suprantama pagal SESV 340 straipsnio antrą pastraipą. Konkrečiau kalbant, ieškovė tvirtina, kad pranešdama projekto koordinatoriui, jog ieškovės atžvilgiu atliekamas finansų auditas, Komisija akivaizdžiai pažeidė profesinės paslapties apsaugos taisykles, taip pažeisdama ieškovės profesinę reputaciją. Dėl šios priežasties ieškovė reikalauja neturtinės žalos atlyginimo su palūkanomis (kompensacinėmis palūkanomis nuo neteisėto pranešimo dienos iki sprendimo šioje byloje priėmimo dienos ir iki visiško skolos sumokėjimo dienos), aiškiai pasilikdama teisę reikalauti galimos turtinės žalos, patirtos dėl tokio neteisėto Komisijos elgesio, atlyginimo.